
# Ленар Шәех: «Янгыннар да кинәт чыга...»

(ШИГЫРЬ)

# Бу дөньяда яшәп булмый Талгын гына көй көйләп... Әй бер Аллам, нык иман бир, Дөрес яшәргә өйрәт!


Янгыннар да кинәт чыга,

Сулар да баса кинәт.

Бу дөньяда яшәп булмый

Талгын гына көй көйләп.

Шатлыклар да кинәт килә,

Кинәт килә кайгылар.

Кинәтлектән азат кебек

Кояш белән ай гына.

Имәннәр дә кинәт кенә

Авалар да китәләр.

Кайвакытта шартлап сына

Милли, рухи киртәләр.

Кинәт буран, кинәт давыл... –

Дөньялар кая бара?

Зилзиләләр уртасында

Кала кеше – бичара.

Көтмисең дә уйламыйсың –

Бәхеттән ташый җаның...

Яшәеш гел каршылыкта –

Төрле ягы бар аның.

Бу дөньяда яшәп булмый

Талгын гына көй көйләп...

Әй бер Аллам, нык иман бир,

Дөрес яшәргә өйрәт!


Следите за самым важным и интересным в Telegram-каналеТатмедиа

## Нет комментариев
Ленар Шәех: «Янгыннар да кинәт чыга...»